《送程给事知越州》
宋代·余中

会稽太守垂金鱼，玉杯宴客离京都。曾骑天马出沙漠，万里行京渡河朔。

归来却厌承明庐，欲学鸱夷蹈寥廓。三吴风物故乡关，人望旌旗何日还。

壶浆劳问有耆老，杖策登临知旧山。清江一水分吴越，越山岧峣更孤绝。

禹穴烟霞翠不收，往往云中见仙阙。秋风剡溪生早凉，鉴湖一夜飞清霜。

綵舟系缆浣纱石，绮筵应得调笙篁。此时诗兴谁能禦，照耀骊珠月宫吐。

祇恐彤庭急诏催，桃源不许长为主。都门疏雨柳轻明，送客萧萧千马鸣。

须臾画鹢东飞去，欻见淮山天外青。

作者简介：常州宜兴人，字行老。神宗熙宁六年进士第一。九年为著作佐郎。元丰二年为太常丞，以收太学生赂追一官勒停。